《庚寅人日雨夕大雷电激而成雹阳专而阴不胜寒》
宋代·方逢振

顷田十万银裹封，东皇未肯开冶鎔。
山眩水晃人灭踪，痴猿冻鹤惊折松。
邻鸡失旦僧懒钟，昏晓不辨天地聋。
盐虎坐险终陷凶，狞狮见日空眼红。
书生径卧身龙钟，讽谏不到齐王宫。
灞陵无驴句不工，万象丑怪难形容。
我闻古语盈尺丰，今深一丈愁杀农。
欲将此意问天公，天公高高高几重。

作者简介：宋严州淳安人，字君玉。方逢辰弟。理宗景定三年进士。历国史实录院检阅文字，迁太府寺簿。宋亡，退隐于家。元世祖诏起为淮西北道按察佥事，辞不赴。聚徒讲学于石峡书院，学者称“山房先生”，以之配祀于蛟峰。有《山房集》。